Ügyiratszám: HSZ/34157-1/2022**.**

Látta:

**----------------------------**

Bárdos Ilona

 *gazdasági irodavezető*

**JEGYZŐKÖNYV**

**Hajdúszoboszló Város Önkormányzatának**

*Pénzügyi és Gazdasági Bizottsága 2022. október 19-én 1400 órakor kezdődő nyílt üléséről*

**Helye:** Hajdúszoboszlói Polgármesteri Hivatal, „A” épület, Pávai Vajna Ferenc terem.

**Jelen vannak** a csatolt jelenléti ív szerinti bizottsági tagok: Harsányi István elnök, Mester József, dr. Sóvágó László, Nagy Attila

**A Polgármesteri Hivatal részéről jelen vannak:** Bárdos Ilona gazdasági irodavezető, Szilágyiné Pál Gyöngyi városfejlesztési irodavezető, Matyasovszki Dávid kabinetvezető Kovács Zoltán kabinetvezető-helyettes, Szabóné Szabó Mária vagyongazdálkodási ügyitéző, dr. Póti Krisztián vagyongazdálkodási referens

**Jelen vannak továbbá:** Czeglédi Gyula polgármester, dr. Kovács Gergely alpolgármester, Bánhegyi Zoltán a Hajdúszoboszlói Városi Televízió vezetője

**Jegyzőkönyvvezető:** Balla Lászlóné

Harsányi István: Köszöntöm a megjelenteket. Az aláírt jelenléti ív alapján megállapítom, hogy a bizottság 4 fővel határozatképes (Tóth Márta bizottsági tag nincs jelen.). A meghívóban kiküldött napirendi javaslathoz érkezett módosítások: előterjesztő kérésére a 7. sz. *Szilfákalja 20. előtti hulladékgyűjtő konténerek bekerítéséről* című előterjesztést levesszük napirendről, és sorrendi módosításként a 10. sz. *energiatakarékossági program elfogadására* című előterjesztést tárgyaljuk a 9. sz. *Repülőtérre tűzcsap telepítésére forrás biztosításáról* című előterjesztés előtt.

Van-e más javaslat? – amennyiben nincs, kérem, szavazzunk. Aki a napirendi javaslatot az elhangzott módosításokkal elfogadja, kérem kézfeltartással jelezze.

A Pénzügyi és Gazdasági Bizottság 4 igen szavazattal (Harsányi István, Mester József, dr. Sóvágó László, Nagy Attila) ellenszavazat és tartózkodás nélkül elfogadta a módosított napirendi javaslatot (a döntéshozatalban 4 fő vett részt).

**151/2022. (X.19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadta a napirendi javaslatot.**

**Napirend:**

1. Előterjesztés a 7950/59 hrsz-ú ingatlan használatáról. (képviselő-testületi ülés 01. napirend)

Előadó: gazdasági irodavezető

1. Előterjesztés a Csónakázó-tó melletti területrész hasznosítására irányuló nyílt pályázatról. (képviselő-testületi ülés 02. napirend)

Előadó: gazdasági irodavezető

1. Előterjesztés a Víztorony épületén elhelyezett távközlési állomás vonatkozásában a Cetin Zrt-vel kötendő bérleti szerződésről. (képviselő-testületi ülés 03. napirend)

Előadó: gazdasági irodavezető

1. Előterjesztés a Hajdúszoboszlói Városi Televízió részére pótelőirányzat biztosítására. (képviselő-testületi ülés 06. napirend)

Előadó: aljegyző

1. Előterjesztés a Gasztro-tér hasznosítása kapcsán. (képviselő-testületi ülés 08. napirend)

Előadó: városfejlesztési irodavezető

1. Előterjesztés intézményfelújítási igényekkel kapcsolatosan. (képviselő-testületi ülés 09. napirend)

Előadó: városfejlesztési irodavezető

1. Előterjesztés az Aranykapu Óvodához vezető bekötőút felújításáról. (képviselő-testületi ülés 11. napirend)

Előadó: városfejlesztési irodavezető

1. Előterjesztés energiatakarékossági program elfogadására. (képviselő-testületi ülés 13. napirend)

Előadó: kabinetvezető

1. Előterjesztés Repülőtérre tűzcsap telepítésére forrás biztosításáról. (képviselő-testületi ülés 12. napirend)

Előadó: városfejlesztési irodavezető

Tájékoztatók, bejelentések

**Tóth Márta bizottsági tag megérkezett.**

**1. napirend**

***Előterjesztés a 7950/59 hrsz-ú ingatlan használatáról. (képviselő-testületi ülés 01. napirend)***

Harsányi István: van-e kiegészítés? – nincs. Van-e kérdés? – vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatokat hozta:

**152/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága hozzájárulását adja Lászlóczki Mónikával és Iberhart Attilával történő, a Hajdúszoboszló, 7950/59 hrsz-ú, 181 m2 nagyságú ingatlanra vonatkozó területhasználati szerződés megkötéséhez az alábbiak szerint:**

**- Használatba vevő az ingatlant térítésmentesen használja az ingatlan karbantartása fejében.**

**- Használati idő hossza határozatlan 90 napos felmondási határidő kikötése mellett.**

**- Használatba vevő jogosult a bérelt területet a vele közvetlenül szomszédos, saját tulajdonú 7950/60 hrsz-ú ingatlanhoz keríteni. A használati idő lejártával a kerítést köteles saját költségen elbontani és az eredeti állapotot helyreállítani.**

**- Használatba vevő köteles a csatorna kezelése, javítása, hibaelhárítása érdekében a szakemberek bejutását biztosítania.**

**- Használatba vevő a területre semmilyen építményt nem helyezhet el.**

**- Használatba vevő a területre fát, bokrokat, cserjét nem ültethet.**

**A Bizottság támogatja, hogy Hajdúszoboszló Város Önkormányzatának Képviselő-testülete felhatalmazza a Polgármestert a területhasználati szerződés aláírására.**

Határidő: 2022. október 20.

Felelős: bizottsági elnök

**2. napirend**

***Előterjesztés a Csónakázó-tó melletti területrész hasznosítására irányuló nyílt pályázatról. (képviselő-testületi ülés 02. napirend)***

Harsányi István: van-e kiegészítés?

Bárdos Ilona: előterjesztőként szeretném a pályázati kiírást módosítani, a 2. o. utolsó bekezdésének első sorában az elvárás szó módosul a lehetőség szóra. „A létesítendő funkció, felépítmény kapcsán lehetőség, hogy az egész évben üzemeljen.”

Továbbá a 2. sz. határozati javaslat módosul azzal, hogy a pályázati anyagokat a Pénzügyi és Gazdasági Bizottság és a Városfejlesztési és Műszaki Bizottság együttes ülésen értékeli.

A kiírásban a 600 m2 alapterületű, üresen álló területrész mellett további kb. 250 m2 alapterületűingatlanrészt is meghirdettünk opcionális területként. Két bizottság tárgyalta már az előterjesztést, és mindkét ülésen felvetődött, hogy kell-e ez az opciós terület. Úgy gondolom, hogy legfeljebb nem adja be pályázó arra a területre vonatkozóan a pályázatát, csak a 600 m2–re.

Kérem erre vonatkozóan is a bizottság állásfoglalását.

Harsányi István: igen a tegnapi városfejlesztési ülésen is szó volt róla. Nem lenne célszerű a csónakázó tavat lefedni, egyetértek, hogy a pénztár melletti 600 m2 körüli rész legyen beépítve, nem jelent gondot, ha ott vendéglátásra, szolgáltatásra alkalmas egység épülne. A 250 m2 rész beépítve már eléggé takarná a csónakázó tavat, ezen a területen fák is vannak, tehát ide olyan szolgáltatás jöhet szóba, ami nem igényel nagy építményt.

Kérdések következnek.

dr. Kovács Gergely: az előző ülésen javasolt „Ötletpályázati tervek” elképzelésként a kiírásban szerepelnek? Javaslat volt, hogy a gasztro tér és a csónakázó tó melletti beépítés egységes elvek szerint kerüljön kiírásra. Számomra szimpatikusabb a gasztro tér kiírása, az elbírálásnál 35 súlypont a bérleti díj, 15 a beruházás összköltsége, és 50 súlypont a látvány, esztétikai szempont. Szeretném javasolni, hogy ennél a pályázati kiírásnál is ez a súlyozás legyen. Nem óriási a változás, de szerintem nem a bérleti díj az elsődleges a csónakázó tó melletti területrész beépítésénél, hanem, hogy ott egy plusz attrakció, szolgáltatás jöjjön létre, ami egyrészt kihúzza odáig a turisták útvonalát, másrészt egy extra szolgáltatást nyújt.

Harsányi István: nem nagyok az eltérések a kiírásokban egymáshoz képest, nem tartottunk ennek nagy jelentőséget a tegnapi ülésen. Amennyiben ez a bizottság módosítani kívánja, tárgyaljuk meg.

dr. Sóvágó László: az első két szempont a bérleti díj, a beruházás összköltsége objektív, a látvány, esztétikai szempont szubjektív. Nem nagyon bízom abban, hogy oda látványos dolog kerül, így akkor maradjon a két objektív. Nem nagyon érzem a kiírásban az „ötletpályázatok” elképzeléseit, az elején meg van említve, de a feltételeknél semmilyen hivatkozás nincs rá.

Harsányi István: úgy gondolom segíteni kellene a vállalkozókat abban, hogy minél jobban széjjel húzzák a szolgáltatásokat, látnivalókat, hogy a József Attila utca további szakaszára is ellátogassanak a vendégek, és ehhez nekünk önkormányzatnak meg kell adni a segítséget, amit lehet, tehát ne gördítsünk akadályokat a vállalkozó elé, minél könnyebben ki tudja bérelni a területet, hogy a vendégeknek minél több szolgáltatást tudjunk nyújtani.

dr. Kovács Gergely: továbbra is tartom a véleményem az egységes bírálati szempontokra vonatkozóan, a bizottság, ha megszavazza jó, ha nem azt is tudomásul veszem.

Az ajánlati biztosítékot a pályázat benyújtásával egyidejűleg meg kell fizetni minden pályázónak?

dr. Póti Krisztián: nem, csak a nyertes pályázónak kell megfizetnie a kettő millió forint pályázati biztosítékot a nyertesség kihirdetését követően, ez feltétele a szerződéskötésnek.

Harsányi István: mi a bizottság véleménye alpolgármester úr elbírálási szempontok súlypontjainak módosítására tett javaslatáról? Aki támogatja a javaslatot, kérem, kézfeltartással jelezze.

A Pénzügyi és Gazdasági Bizottság egyhangúlag nem támogatta a pályázati kiírásban az elbírálási szempontok súlypontjainak módosítására tett javaslatot.

Van-e további hozzászólás? – amennyiben nincs, kérem szavazzunk. Aki támogatja irodavezető asszony által elmondott módosításokkal a pályázati kiírást és a határozati javaslatot, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) 1 tartózkodás szavazattal (dr. Sóvágó László) és ellenszavazat nélkül elfogadta a módosított javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**153/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága elfogadja a Hajdúszoboszló 2475/19 hrsz-ú ingatlan József Attila utca és a Csónakázó-tó közötti szakaszán található területrészének hasznosítására irányuló, jelen előterjesztés 1. sz. mellékletét képező módosított Pályázati Kiírást és Tájékoztatót.**

Határidő: 2022. október 20.

Felelős: bizottsági elnök

**154/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja, hogy a beadott Pályázati anyagok értékelését a Pénzügyi és Gazdasági Bizottság és a Városfejlesztési és Műszaki Bizottság a Hivatal szakmai álláspontját figyelembe véve együttes ülésen, együtt végezze el.**

**Az értékelés alapján a Pályázat eredményéről a Képviselő-testület dönt.**

Határidő: 2022. október 20.

Felelős: bizottsági elnök

1. **napirend**

***Előterjesztés a Víztorony épületén elhelyezett távközlési állomás vonatkozásában a Cetin Zrt-vel kötendő bérleti szerződésről. (képviselő-testületi ülés 03. napirend)***

Harsányi István: van-e kiegészítés? – nincs.

Czeglédi Gyula: a határozati javaslatban az szerepel, hogy a legmagasabb bérleti díj figyelembevételével kerül megállapításra kérelmező részére a bérleti díj. Mennyi ez az összeg?

Bárdos Ilona: a legmagasabb bérleti díj 2.300.000 Ft. Kérelmező olyan műszaki tartalmat kíván kihelyezni a területre, milynek átlag bérleti díja 1.600.000 Ft. Azok a bérlők fizetnek ennyi bérleti díjat, akik azonos tartalmú műszaki eszközöket (sugárzó, átadó, átjátszó stb.) helyeznek fel a víztoronyra. Először az átlag bérleti díj alapján gondoltuk jelen kérelmező bérleti díj megállapítását, de aztán módosítottuk a legmagasabb bérleti díjra. Nem baj az, ha a legmagasabbhoz viszonyítunk, ez nem okoz problémát a szerződéskötéskor, mert az csak a kérelmező által kihelyezendő műszaki eszközökre fog vonatkozni.

Mester József: ez csak a bérleti díj, gondolom minden bérlőnek van áramfogyasztása is, ez hogyan kerül megfizetésre?

Bárdos Ilona: minden bérlő külön-külön almérő alapján fizeti az áramdíjat.

Harsányi István: véleményem szerint jó, ha a határozati javaslatban a legmagasabb bérleti díjhoz viszonyítunk, mert, ha emelésre kerül sor, akkor mindenki bérleti díját ehhez viszonyítjuk majd, de lesz „mozgástér” a műszaki tartalmat illetően.

Bárdos Ilona: tájékoztatásul elmondom, hogy ha a víztorony üzemeltetése átkerül az államhoz, akkor ezek a bérleti díjak is mennek vele, tehát nem az önkormányzat bevétele lesz.

Mester József: akkor írjuk bele a szerződésbe, hogy „földterület használati díj”, mivel a víztorony alatt lévő földterület a miénk, így a földhasználati díj is minket illet, vagy átadjuk ezt is az államnak, évi tizenmillió forintot!?

Czeglédi Gyula: vagy a víztorony után földhasználati díj.

Mester József: akkor még az állam fizet az önkormányzatnak földhasználati díjat. Akárhogy nézzük, ezek a műszaki eszközök a víztorony tetején vannak, attól, hogy más lesz az üzemeltető, ugyanúgy a városban van. Ha ezen kihelyezett műszaki eszközöknek van bármilyen minimális káros hatása a környezetre, az ott lakókra, az ugyanúgy megmarad, ha az állam üzemelteti a víztornyot. Úgy gondolom az ezzel járó pénzösszeg a városé kellene, hogy maradjon valami úton-módon, nem beszélve a jogi oldaláról, hisz a víztorony alatti földterület a városé.

Czeglédi Gyula: ez „nem ördögtől való dolog”, jó irányba pedzeget képviselő úr, de most ez nem témája ennek az előterjesztésnek.

dr. Póti Krisztián: az is szempont volt a bérleti díj megállapításkor, nem szeretnénk, hogy egy jelentős bérleti díj növelésre, a partner alternatív helyszíneket keressen. Azt gondolom ezt a rugalmasságot is engedjük meg, hogy ne feltétlenül riasszuk el a jól fizető bérlőket.

Harsányi István: van-e további kérdés? vélemény?- amennyiben nincs, kérem szavazzunk. Aki az előterjesztést elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, dr. Sóvágó László, Mester József, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**155/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Hajdúszoboszló 1593 hrsz-ú Víztorony ingatlanon elhelyezett távközlési infrastruktúra tekintetében a Cetin Zrt-vel 2029.12.31-ig (+ opcionálisan 5 évre) bérleti szerződés megkötését azzal, hogy az alkalmazandó bérleti díj tekintetében a Polgármester - az ingatlan vonatkozásában bérleti szerződéssel rendelkező - a többi távközlési szolgáltató esetén alkalmazott legmagasabb bérleti díj figyelembevételével megállapított bérleti díjat alkalmazza.**

**A szerződésnek tartalmazni kell az évenkénti díjemelés ipari árindexnek megfelelő növelésre irányuló rendelkezést is.**

**A Bizottság támogatja a Polgármester felhatalmazását a Cetin Zrt-vel kötendő bérleti szerződés aláírására.**

Határidő: 2022. október 20.

Felelős: bizottsági elnök

1. **napirend**

***Előterjesztés a Hajdúszoboszlói Városi Televízió részére pótelőirányzat biztosítására. (képviselő-testületi ülés 06. napirend)***

Harsányi István: van-e kiegészítés?

Mester József: a Kulturális, Nevelési és Sport Bizottság megtárgyalta az előterjesztést és támogatja a pótelőirányzat biztosítását.

dr. Sóvágó László: egyetlen plusz lapszám eredményezi ezt a plusz 2,2 millió forintot?

Bánhegyi Zoltán: az infláció és az áremelkedések miatt van. Januárban még fél millió forint volt, jelenleg már 700.000 Ft-nál tart a nyomdaköltség. az előterjesztés melléklete tartalmazza a költségeink alakulását feladatonként.

dr. Sóvágó László: nem támogatom az előterjesztést – nem azért mert bármi bajom van az intézménnyel – de úgy gondolom, hogy ilyen megszorítások mellett ezt nem kellene támogatni. Eddig is ki tudta gazdálkodni a plusz költségeit az intézmény, én most is ezt javaslom. Úgy gondolom, hogy mikor az elszabadult energiaárak miatt intézmény (művelődési központ) bezárására kerül sor, akkor nem helyes a tv-nek meg plusz pénzt adni, ez nagyon nem jó sugallatú.

Czeglédi Gyula: technikai javaslatom lenne. Rendben van, hogy mellékelve van a televízió kérése, de valóban az előterjesztés rész nincs rendesen kibontva. Ott is összegszerűen bele kellett volna fogalmazni nemcsak a 11 lapszám helyett a 12 megjelentetését, hanem az infláció milyen további hatással volt erre, és akkor áttekinthetőbb lenne az egész. Fontos, hogy az előterjesztésben szerepeljen minden olyan lényeges tényező, ami alapján a határozati javaslat meg van fogalmazva.

Mester József: valóban megtévesztő, hogy úgy van leírva, mintha emiatt az egy lapszám miatt kérné a pótigényt az intézmény, de tudjuk, hogy valójában már a mostani lapszámhoz is más sorokról lettek elvonva összegek, tehát ennek a pénznek egyrésze visszamegy oda. Ténylegesen rosszul lehet értelmezni, olyan, mintha ahhoz az egy számhoz kellene a pénz, pedig valójában az egész működésből hiányzik ez a költség az infláció miatt.

Harsányi István: van-e további észrevétel?- amennyiben nincs, kérem szavazzunk. Aki a határozati javaslatot elfogadja, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) 1 tartózkodás szavazattal (dr. Sóvágó László) és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**156/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága a szakmai vélemények alapján támogatja a Hajdúszoboszlói Városi Televízió részére a Hajdúszoboszló Városi Lap költségvetésének kiegészítésére bruttó 2.211.800 Ft pótelőirányzat biztosítását.**

**A pótelőirányzat forrása a városi költségvetés 12. sz. melléklet 4/ÖK (*kulturális, sport és turisztikai pályázati alap)* sora.**

Határidő: 2022. október 20.

Felelős: bizottsági elnök

Bánhegyi Zoltán a Hajdúszoboszlói Városi Televízió igazgatója távozott az ülésről

1. **napirend**

***Előterjesztés a Gasztro-tér hasznosítása kapcsán. (képviselő-testületi ülés 08. napirend)***

Harsányi István: van-e kiegészítés?

Szilágyiné Pál Gyöngyi: az értékelést két bizottság fogja együttesen végezni, a Városfejlesztési és Műszaki és a Pénzügyi és Gazdasági Bizottságok. Eddig a bizottságok egyhangúlag támogatták az előterjesztést.

Harsányi István: van-e kérdés? - vélemény?- amennyiben nincs, kérem szavazzunk. Aki az előterjesztést támogatja az elhangzott kiegészítéssel, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) 1 tartózkodás szavazattal (dr. Sóvágó László) és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**157/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a Gasztro-tér hasznosítása kapcsán előterjesztést és módosított határozati javaslatot és javasolja elfogadásra Hajdúszoboszló Város Önkormányzata Képviselő-testületének az alábbiak alapján:**

**Hajdúszoboszló Város Önkormányzatának Képviselő-testülete új pályázatot ír ki a gasztro tér hasznosítására vonatkozóan az előterjesztés és a mellékletét képező dokumentáció alapján.**

**Felkéri a Jegyzőt a pályázat lebonyolítására, a Pénzügyi és Gazdasági Bizottságot és a Városfejlesztési és Műszaki Bizottságot a beérkezett pályázatok együttes ülésen történő értékelésére, majd azt követően tegyék meg javaslatukat a Képviselő-testület részére döntés végett.**

Határidő: 2022. október 20.

Felelős: bizottsági elnök

1. **napirend**

***Előterjesztés intézményfelújítási igényekkel kapcsolatosan. (képviselő-testületi ülés 09. napirend)***

Harsányi István: kiegészítés került kiosztásra az előterjesztéshez.

Szilágyiné Pál Gyöngyi: valószínűsíthetően nem pontos az összeg az előterjesztésben szereplő 16 db klíma beszerzésére vonatkozóan. A gyanú igazolódott sajnos csak egy intézményre lett meghatározva. Két intézményben 2x8db klíma beszerzéséről van szó, így a határozati javaslatban az összeg összesen 8.078.000 Ft.

dr. Sóvágó László: készült-e olyan számítás, amely megmutatja, hogy ezek a klímaberendezések milyen áramdíjig működtethetők gazdaságosan? Mekkora az az áram ár ameddig ezen klímák megvásárlása és üzemeltetése gazdaságosabb, mint más egyéb fűtési mód?

Matyasovszki Dávid: előző testületi ülésen az előterjesztésben volt egy levezetés, hogy nettó 28 Ft-ért vásároljuk a villamosenergiát, és a számítások alapján egy év alatt megtérül ez a klímabeszerzés. Szakmai vélemény szerint ezek a klímák 1 óra alatt 1-2 kW áramot fogyasztanak, ami 60 Ft, tehát naponta 8-10 órás üzemórával számolva egy fűtőklíma működtetése maximum 1.000 Ft-ba kerül.

dr. Sóvágó László: a klímák árából kiindulva ezt kétkedve fogadom.

Czeglédi Gyula: ez a nettó 28 Ft villamosenergia ár, fix ár 2023. december 31-ig, így kalkulálható ennek költsége.

Harsányi István: ott van a napelem telepítésének lehetősége is, ha lesz pénze az önkormányzatnak napelemeket telepíteni és a beruházás olyan lesz, hogy megtérül, szinte ingyen működtetjük ezeket a klímákat, viszont gázt nem tudunk előállítani.

Mester József: mennyibe kerültek, és hány kW-osak ezek a klímaberendezések?

Szilágyiné Pál Gyöngyi: 1 klíma kül- és beltéri egységgel 500.000 Ft, amelyek a csoportszobákba kerülnek az 2,7 és 3,5 kW-sak.

Harsányi István: van-e kérdés? hozzászólás? - amennyiben nincs, kérem szavazzunk. Aki az előterjesztést a kiegészítéssel és elhangzott módosítással elfogadja, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**158/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2022. évi városi költségvetés intézményfelújítási kerete (14. sz. melléklet 2/ÖK sor) terhére a Hajdúszoboszlói Egyesített Óvoda kérelmét, így a Mesevár Óvodában (Kovács Gyula u. 24.) bűzelzáró cserére, tetőjavításra és bojler cserére valamint az Aprónép Óvodában (Rákóczi u. 21) bojler cserére összesen bruttó 525.510 Ft biztosítását.**

Határidő: 2022. október 20.

Felelős: bizottsági elnök

**159/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja a 2022. évi városi költségvetés intézményfelújítási kerete (14. sz. melléklet 2/ÖK sor) terhére a Hajdúszoboszlói Egyesített Óvoda részére, 2 tagóvodában (Bambínó és Manókert Óvoda) összesen 16 db klíma beszerzésére és telepítésére (elektromos szerelés nélkül) összesen bruttó 8.078.000 Ft biztosítását.**

Határidő: 2022. október 20.

Felelős: bizottsági elnök

1. **napirend**

***Előterjesztés az Aranykapu Óvodához vezető bekötőút felújításáról. (képviselő-testületi ülés 11. napirend)***

Harsányi István: van-e kiegészítés?

Szilágyiné Pál Gyöngyi: az előző napirend kapcsán született döntés intézményfelújítási keret felhasználásra, és az előző bizottsági ülésen is kérdés volt, hogy ezen a költségvetési soron mekkora szabad keret áll még rendelkezésre, így jelenleg a keret mértéke 18,5 millió forint.

Harsányi István: van-e kérdés? – vélemény?

Mester József: a városfejlesztési bizottsági ülésen elhangzott, hogy 2 variáció van, vagy az idei évben végzi el a városgazda a bekötőút felújítását és akkor többe kerül 1 millió forinttal, vagy jövőre csinálják amikor elméletileg kevesebb lenne, de mivel az árak valószínűleg emelkedni fognak akkor sem biztos, hogy kevesebbe kerül. Ha az idén csináljuk, lehet ugyanannyiba kerül mint jövőre kerülne a várható áremelkedést követően, mindenképp az lenne jó, ha már az idén elkészülne.

Harsányi István: a lényeg, hogy idén a Városgazdálkodási NZrt. meg tudja csinálni közel 10 millió forintos áron, ha jövőre csinálnánk bonyolultabb lenne az eljárás.

Van-e további kérdés? vélemény? – amennyiben nincs, kérem szavazzunk. Aki támogatja, hogy még az idén készüljön el a bekötő út felújítása, kérem kézfeltartással jelezze.

A Pénzügyi és Gazdasági Bizottság 5 igen szavazattal (Harsányi István, Mester József, dr. Sóvágó László, Nagy Attila, Tóth Márta) tartózkodás és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**160/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága** **támogatja a 2022. évi városi költségvetés intézményfelújítási kerete (14. sz. melléklet 2/ÖK sor) terhére az Aranykapu Óvodához vezető bekötőút felújítását és a kivitelezéshez szükséges bruttó 9.996.200 Ft összeg biztosítását.**

**A Bizottság támogatja, hogy a Képviselő-testület a munkálatok elvégzésével a Hajdúszoboszlói Városgazdálkodási Nonprofit Zrt-t bízza meg.**

Határidő: 2022. október 20.

Felelős: bizottsági elnök

**8. napirend**

***Előterjesztés energiatakarékossági program elfogadására. (képviselő-testületi ülés 13. napirend)***

Harsányi István: van-e kiegészítés?

Matyasovszki Dávid: a szakirodák közreműködésének eredménye az előterjesztés. Az intézkedési javaslatokat az intézményvezetők illetve cégvezetők fogalmazták meg. Alapelv volt még az, hogy a bölcsődei ellátás, óvodai ellátás, illetve a szociális és egészségügyi ellátások a korábbi megszokott színvonalon fennmaradhassanak, ennek figyelembevételével készítettük el javaslatainkat. Több bizottság tárgyalta már az anyagot. A kulturális bizottság azt javasolta, hogy az óvodák esetében a konyhában, mosdóban, közlekedőben ne 16 C fok legyen, hanem minimum hőmérséklet 20 C fok. A múzeum irodákban 18 C fok legyen meghatározva, ehhez kapcsolódóan kéri a múzeumot, hogy a látogatottságot és a hozzákapcsolódó bevételt szeptember, október, november, december hónapban kövessék nyomon. A szociális bizottság is elfogadta az előterjesztést, a bölcsőde esetében kérték, hogy egységes hőmérséklet legyen megállapítva minden helyiségben. A városfejlesztési bizottság tegnapi ülésén szintén elfogadta az előterjesztést azzal a kéréssel, hogy a múzeum kedd és szerdai napokon ne legyen bezárva, hanem keddtől vasárnapig szokásos módon legyen nyitva tartva, és a kiállító teremben 15 C fok legyen meghatározva.

Harsányi István: a tegnapi városfejlesztési bizottság ülésén még elhangzott, hogy a polgármesteri hivatalban az Infópont legyen nyitva a korábbi rendszernek megfelelően, ha valakinek a városban problémája van tudjon segítséget kérni. Azért, hogy ne kelljen az egész épületet fűteni, egy kiegészítő elektromos fűtést, egy olajradiátort vagy infrapanelt helyezzünk be.

Elgondolkodtató az ifjúsági ház, hogy ott csoportoknak adjunk-e lehetőséget. Véleményem szerint amíg a művelődési ház nyitva van addig be kell oda vinni ezeket a csoportokat, ezt a szolgáltatást ott tudjuk biztosítani- Valamilyen szinten úgyis fűteni kell a művelődési házat, amíg nyitva lesz. A Gönczy Pál utcai épületeket, ahol nem lesz igénybevétel, le kell vízteleníteni és be kell zárni.

Mester József: a múzeumtól azért kértük a szeptember, október, november, december havi kimutatást a vendégek és a fizető vendégek számával, hogy tudjunk dönteni a január, február időszakban, amennyiben szükséges további megszorításról, esetlegesen a múzeum bezárásáról.

dr. Kovács Gergely: a gázbeszerzés elfogadásakor (rendkívüli testületi ülés) 170 euro volt a holland gáztőzsde, most 110 euro. Nem tudjuk mi várható, de ha beállna ilyen 100 euro körüli szintre, ez mit jelentene városhelyzeti szempontból?

Czeglédi Gyula: azt gondolom erről inkább a holnapi testületi ülésen kellene beszélnünk. Ha jelenleg a gáztőzsde árfolyama 110 euro, akkor 520 Ft körül van a molekula ára, arra jön a használati díj meg a többi költség, olyan 700 Ft körüli a teljes fizetendő gáz ár. Tehát ez még mindig nagyon magas és még folynak számítások, kalkulációk, az állam is kért be adatokat tőlünk, a hivatal sokat dolgozott ezen a feladaton. Azt gondolom, ezekkel az árakkal jövőre még mindig „lyukas” lesz a költségvetésünk. Van tárgyalnivalónk és tennivalónk, hogy a költségvetésünk életben maradjon.

dr. Sóvágó László: tájékoztatta a bizottságot az általa ismert szakértői véleményekben megfogalmazott jelen állapot szerinti magyarországi gáztározókról és a gázárak alakulásáról.

dr. Kovács Gergely: a város átalányt fizet vagy hogyan, mi alapján fizetjük a gázdíjat?

Matyasovszki Dávid: az előterjesztést elfogadását követően heti szintű monitoringot fogunk végezni a teljes intézményhálózatot tekintve és a kabinetiroda fogja ellenőrizni az előterjesztésben foglaltak betartását. Decemberben visszatérhetünk majd a konkrét eredményekre és az esetleges további szigorításokra. A 2021-es fogyasztási adatokra van minden alapozva, ha hidegebb lesz akkor több gázt kell fogyasztani ugyanahhoz a hőmérséklethez és amit nyerünk a tőzsdei ár csökkenésével az erre könnyen elmehet, fontos, hogy ezzel mindenki tisztában legyen, hogy a kinti hőmérséklet ezt még jelentősen befolyásolhatja.

Jelleggörbe alapján fizetünk, le van osztva egy évre, hogy minden hónapban kb. hány % gázt fogyasztunk el, és az alapján van kiszámlázva. Október 01-től meg a bruttó 1197 Ft a 20 m3 feletti gáz ár.

Czeglédi Gyula: bízom abban, hogy az újabb klímabeszerzések hozhatnak megtakarítást, hisz mégiscsak gázfelhasználást fognak kiváltani és a rövidtávú cél, hogy minél kevesebb gázt használjunk el, mert elektromos áramban „jók vagyunk” ezzel a közel 30 Ft-tal, míg a gáz ár brutálisan nagy, még a 700 Ft is.

Harsányi István: van-e további kérdés? hozzászólás?- amennyiben nincs, kérem szavazzunk. Aki az előterjesztést elfogadja kabinetveztő úr által elmondott kiegészítésekkel, módosításokkal, kérem kézfeltartással jelezze.

A Pénzügyi és Gazdasági Bizottság 4 igen (Harsányi István, Mester József, Nagy Attila, Tóth Márta) 1 tartózkodás szavazattal (dr. Sóvágó László) és ellenszavazat nélkül elfogadta a javaslatot (a döntéshozatalban 5 fő vett részt) és - az előterjesztésben foglaltak alapján - a következő határozatot hozta:

**161/2022. (X. 19.) PGB határozat**

**Hajdúszoboszló Város Önkormányzatának Pénzügyi és Gazdasági Bizottsága támogatja az energiatakarékossági program elfogadására előterjesztést és javasolja elfogadásra Hajdúszoboszló Város Önkormányzata Képviselő-testületének az alábbi kiegészítésekkel:**

* **Az óvodákban a konyhában, közlekedőben, felnőtt mosdóban a minimum hőmérséklet 20 C fok legyen meghatározva.**
* **A múzeum irodákban 18 C fok legyen meghatározva. (Ehhez kapcsolódóan kéri a Kulturális, Nevelési és Sport Bizottság, hogy a múzeum a látogatottságot és a hozzákapcsolódó bevételt szeptember, október, november, december hónapokban kövessék nyomon.)**

**A múzeum keddtől - vasárnapig a szokásos módon legyen nyitva tartva, és a kiállító termekben 15 C fok legyen meghatározva.**

* **A bölcsőde minden helyiségében legyen egységes hőmérséklet.**
* **A polgármesteri hivatalban az Infopont legyen nyitva a korábbiak szerint, fűtését kiegészítő elektromos fűtőtest (olajradiátor vagy infrapanel) biztosítsa.**

Határidő: 2022. október 20.

Felelős: bizottsági elnök

**9. napirend**

**Előterjesztés Repülőtérre tűzcsap telepítésére forrás biztosításáról. (képviselő-testületi ülés 12. napirend)**

Harsányi István: van-e kiegészítés?

Szilágyiné Pál Gyöngyi: mivel az előző napirendben a bizottság támogatta az előterjesztésnek azt a szakaszát is, amely rendelkezett arról, hogy a költségvetésben jelenleg erre a beruházásra rendelkezésre álló keretösszeget átcsoportosítja tartalékba, ezért erről a napirendről nem szükséges a bizottságnak szavaznia, döntést hoznia.

**Okafogyottá vált a Repülőtérre tűzcsap telepítésére forrás biztosításáról előterjesztés tárgyalása.**

**A Bizottság nem hozott döntést az előterjesztésről.**

Harsányi István: egyebekben van-e valakinek közlendője, bejelentenivalója?

**Egyebek**

Bárdos Ilona: beérkeztek a vagyonbiztosítási ajánlatok, az iroda megkezdte az anyag feldolgozását. Bizottsági ülést kellene tartani az ajánlatok elbírálására. Összesen 3 ajánlat érkezett.

Harsányi István: van-e további bejelentenivaló? - nincs.

Köszönöm mindenki munkáját, további szép napot kívánok!

A Pénzügyi és Gazdasági Bizottság elnöke 1505 órakor az ülést bezárta.

A Bizottság által tárgyalt képviselő-testületi előterjesztések a képviselő-testület 2022. október 20-ai nyílt üléséről készített jegyzőkönyv mellékletét képezik.

**K.m.f**

**Harsányi István Mester József**

***bizottsági elnök bizottsági elnökhelyettes***

**Balla Lászlóné**

***jegyzőkönyvvezető***